《和虚舟明府赋得不知秋思在谁家》
明代·吴琏

梧叶飘寒不禁秋，况逢清夕露华流。征人漠漠云归塞，晚笛声声风满楼。

琴罢有人添别恨，情多何处赋閒愁。扁舟偏剩沧江客，头白冥心月共悠。

作者简介：吴琏，字美中。南海人。明宪宗成化二十年（一四八四）进士。授直隶含山知县。值年荒，多方赈救，作粥糜以饷流移，前后所活盈万。政暇，授生徒以《周易》。逾年，以忧去任。起后知进贤县，以守正不合，引疾归。卒年八十馀。著有《竹庐诗集》。清道光《广东通志》卷二七六有传。吴琏诗，以嘉靖九年南海吴氏家刊本《竹庐诗集》为底本。